Na temelju članka 13. Zakona o udrugama ("Narodne novine" broj 74/14) ,

na redovnoj sjednici Skupštine Hrvatskog Rottweiler Kluba   
 održanoj 21. 02. 2015. godine u Velikoj Gorici, donijet je

**STATUT**

**Hrvatskog Rottweiler Kluba**

# I

# OPĆE ODREDBE

**Članak 1**.

Ovim statutom reguliraju se odredbe o

- nazivu, sjedištu, o zastupanju;

- izgledu pečata;

-ciljevima i području(ima) djelovanja sukladno ciljevima, djelatnostima kojima se ostvaruju ciljevi

- načinu osiguranja javnosti djelovanja HRK-a;

- uvjetima i načinu učlanjivanja i prestanku članstva, pravima, obvezama i odgovornostima te stegovnoj odgovornosti članova i načinu vođenja popisa članova;

- tijelima HRK-a, njihovu sastavu i načinu sazivanja sjednica, izboru, opozivu, ovlastima, načinu odlučivanja i trajanju mandata te načinu sazivanja skupštine u slučaju isteka mandata;

- izboru i opozivu likvidatora HRK-a;

- prestanku postojanja HRK-a;

- imovini, načinu stjecanja i raspolaganju imovinom;

- postupku s imovinom u slučaju prestanka postojanja HRK-a te o načinu rješavanja sporova i sukoba interesa unutar HRK-a te drugim pitanjima od značaja za HRK.

**Članak 2.**

**Hrvatski Rottweiler Klub** je središnja kinološka udruga Republike Hrvatske za uzgoj i školovanje pasa pasmine Rottweiler.

**Članak 3.**

**Hrvatski Rottweiler Klub** , u daljem tekstu **HRK**, je pravna osoba s pravima i obvezama koje proizlaze iz Zakona o Udrugama i Statuta **HRK-a**.

**HRK** pravnu osobnost stječe upisom u registar Udruga pri nadležnom tijelu državne uprave.

**Članak 4.**

Naziv Udruge je: **Hrvatski Rottweiler Klub**

Skraćeni naziv Udruge je: HRK

Sjedište Udruge: Zagreb, Ilica 61

Djelovanje : Područje Republike Hrvatske

Pečat : Pravokutnog oblika, dužine 5 i širine 2 cm. Pri vrhu natpis **Hrvatski Rottweiler Klub ,** u sredini znak (silueta pas) i skraćenica **HRK**

# Članak 5.

**HRK** može postati članica Hrvatskog kinološkog saveza.

# Članak 6.

**HRK** može biti član **ADRK** i **IFR**-a

# Članak 7.

Sve izborne funkcije u **HRK-u** su dragovoljne i počasne.

# Članak 8.

Osnovni cilj **HRK-a** je unapređenje pasmine Rottweiler u Republici Hrvatskoj, te u svezi s time podstiče i koordinira aktivnost svojih članova u ostvarenju zajedničkih ciljeva i zadaća, a u skladu sa zakonom.

HRK sukladno cilju djeluje na području zaštite okoliša i prirode (zaštite životinja).

# Članak 9.

Ciljevi iz predhodnog članka ostvaruju se kroz slijedeće djelatnosti:

* Suradnja s udrugama i znanstvenim institucijama zainteresiranim za razvoj kinologije i pasmine Rottweilera.
* Iniciranje i sudjelovanje u organizaciji regionalnih, državnih i međunarodnih kinoloških priredbi
* Pomoć u stručnom usavršavanju svojih članova i stvaranju kinološkog kadra
* Informiranje uzgajača pasmine rottweiler
* Prikupljanje i primjenu iskustava i dostignuća domaćih i inozemnih Udruga i institucija te obavješćivanje članstva
* Promidžba i izdavanje stručne kinološke literature u skladu sa zakonom

# Članak 10.

**HRK** ostvaruje svoje zadaće u skladu sa planom i programom rada. Plan i program rada donosi se godišnje, a može i za duže vremensko razdoblje. Plan i program rada su osnova za izradu i donošenje financijskog plana. Rad **HRK-a** je javan.

Javnost se osigurava informiranjem putem službene web stranice kluba [www.rottweilerhr.com](http://www.rottweilerhr.com)

Izjave kojima se tumače službeni stavovi ili zaključci o radu HRK-a daje predsjednik HRK-a, a u slučaju njegove spriječenosti tajnik ili član Izvršnog odbora kojeg on ovlasti.

# Članak 11.

Opći akti **HRK-a** su: Statut, Pravilnici i odluke.

# II

# ČLANOVI HRK-a, PRAVA I OBAVEZE ČLANOVA

# Članak 12.

Članovi HRK su fizičke osobe. Punopravnim članom koji ima pravo glasa na Skupštini i koji se može birati u radna tijela HRK se postaje upisom u registar članova koji vodi tajnik kluba temeljem potpisane prijave i nakon prethodnog članstva u klubu od minimalno 1 godine. Osobe koje su članovi HRK-a manje od godinu dana, pridruženi su članovi HRK-a.

Registar članova vodi se elektronički i sadrži podatke o osobnom imenu člana, OIB-u, datumu rođenja, datumu pristupanja udruzi, kategoriji članstva, datumu prestanka članstva u udruzi.

# Članak 13.

Prava članova su:

* da pokreću pitanja koja su važna za izvršenje zadaća **HRK-a**, te sudjeluju u raspravljanju i donošenju odluka
* da tjelima **HRK-a** podnose prijedloge za odlučivanje o pojedinim pitanjima iz njihovog djelovanja rada s pravom da budu upoznati s donesenim odlukama
* da pokreću i predlažu riješavanje problema **HRK-a**
* da sudjeluju u radu skupštine **HRK-a**
* da sudjeluje u utvrđjivanju sustava za rad **HRK-a**

# Članak 14.

Obveze i odgovornosti članova su:

* Da redovno podmiruje financijske obveze prema **HRK-a**
* Da dosljedno sprovodi politiku **HRK-a** poštivajući i provodeći odluke, zaključke i usmjerenja koje donose tijela **HRK-a**
* Da godišnju skupštinu održe najkasnije do 30.03.tekuće godine
* Da godišnju članarinu podmiri do 30.03. tekuće godine.

# Članak 15.

Članstvo u Udruzi prestaje:

- dragovoljnim istupom,

- neplaćanjem članarine

- isključenjem.

Ukoliko član **HRK-a** ne plati članarinu do roka utvrdjenoga ovim Statutom brisat će se iz članstva **HRK-a**. Odluku o brisanju iz članstva donosi izvršni odbor **HRK-a.**

# Članak 16.

**Tijela HRK-a su:**

Skupština, Izvršni odbor, Nadzorni odbor, Disciplinska komisija.

# Članak 17.

## SKUPŠTINA

Skupština **HRK-a** je najviše tijelo HRK-a. Skupštinu čine svi poslovno sposobni punopravni članovi udruge.

# Članak 18.

Skupština **HRK-a** može biti redovna, izvanredna ili izborna.

Redovna skupština se saziva jedanput godišnje, najkasnije do 30.03. tekuće godine. Izvanredna skupština saziva se prema potrebi, a Izborna skupština **HRK-a** saziva se svake 4 godine i na njoj se vrši izbor predsjednika i tijela **HRK-a**.

**Članak 19.**

Zadaci skupštine su:

* donosi, mijenja i dopunjuje Statut **HRK-a**,
* donosi program rada **HRK-a**,
* raspravlja i odlučuje o inicijativama i prijedlozima članova,
* odlučuje o udruživanjima,
* odlučuje o prestanku rada **HRK-a**,
* razmatra i usvaja izvješća tijela **HRK-a**,
* rješava sporove i sukobe interesa u HRK-u,
* usvaja završni račun za proteklu godinu i financijski plan za tekuću godinu
* donosi kratkoročne planove,
* bira i opoziva članove izvršnog odbora, Nadzornog odbora i Disciplinske komisije **HRK-a**,
* predlaže i bira predsjednika **HRK-a** iz svojih redova.
* Odlučuje o načinu glasovanja po pojedinim točkama dnevnog reda,
* Obavlja i druge poslove i zadaće utvrđene zakonom i ovim statutom, kao i drugim općim aktima **HRK-a**.

**Članak 20.**

Sjednice skupštine **HRK-a** saziva predsjednik **HRK-a** pismenim putem. Poziv za Skupštinu s prijedlogom dnevnog reda mora biti poslan (8) osam dana prije zakazane Skupštine.

Predsjednik **HRK-a** dužan je sazvati sjednicu Skupštine **HRK-a** na zahtjev Izvršnog odbora, Nadzornog odbora ili jedne polovine članstva **HRK-a** u roku od 30 dana od dana primitka zahtjeva predlagatelja. Ukoliko predsjednik HRK-a ne sazove sjednicu Skupštine u navedenom roku, sjednicu Skupštine HRK-a mogu sazvati sami predlagatelji.

U slučaju isteka mandata tijelima **HRK-a,** sjednicu Skupštine **HRK-a** saziva zadnja osoba ovlaštena za zastupanje **HRK-a** upisana u Registar udruga Republike Hrvatske ili najmanje tri člana koji su upisani u Registra članova prije isteka mandata tijelima **HRK-a.**

**Članak 21.**

Skupština može pravovaljano odlučivati ako je sjednici nazočna natpolovična većina članova Skupštine. Ako nije nazočan dovoljan broj članova Skupština se odlaže za (1) jedan sat i nakon toga Skupština punopravno odlučuje ako je nazočna 1/3 jedna trećina članova Skupštine.

**Članak 22.**

Skupština donosi punovažne odluke većinom glasova nazočnih članova Skupštine. Glasovanje na skupštini vrši se javno, osim kada Skupština odluči da se o određenom pitanju glasuje tajno. O radu skupštine vodi se zapisnik.

**Članak 23.**

## IZVRŠNI ODBOR

Izvršni odbor **HRK-a** je izvršno tijelo Skupštine koji između dva zasjedanja Skupštine rukovodi radom **HRK-a**.

**Članak 24.**

Članove Izvršnog odbora predlaže predsjednik a imenuje ih skupština HRK većinom broja glasova prisutnih članova. Izvršni odbor čine 4 člana i predsjednik. Mandat izvršnog odbora traje 4 godine uz mogućnost ponovnog izbora.

**Članak 25**.

Izvršni odbor radi i odlučuje na sjednicama. Sjednice izvršnog odbora održavaju se prema potrebi. Sjednice saziva i njima rukovodi predsjednik.

**Članak 26.**

O sjednicama Izvršnog odbora vodi se zapisnik. Izvršni odbor punovažno odlučuje većinom nazočnih članova. Kvorum Izvršnog odbora čine tri člana.

**Članak 27**.

Zadaci Izvršnog odbora su :

* Izvršava odluke Skupštine **HRK-a**,
* Priprema prijedloge za izmjene i dopune statuta i drugih općih akata,
* Donosi opće akte , osim koje prema odrednicama ovoga Statuta ne donosi Skupština HRK-a,
* Priprema prijedlog financijskog plana prihoda i rashoda HRK-a,
* Predlaže plan rada HRK-a,
* Skrbi o školovanju usavršavanju i unapređivanju stručnih kadrova,
* Upravlja imovinom HRK-a,
* Imenuje i opoziva tajnika i blagajnika HRK-a na mandat od četiri godine,
* Imenuje svoje članove u tijela i povjerenstva Hrvatskog kinološkog saveza,
* Imenuje članove stalnih ili privremenih povjerenstava i komisija,
* Skrbi o funkcioniranju tijela HRK-a,
* Donosi odluku o visini naknade za rad stručnih kadrova HRK-a,
* Predlaže iznos upisnine i članarine,
* Utvrđuje godišnji plan priredbi,
* Donosi odluku o prijemu novih članova u HRK,
* Obavlja i druge poslove koji proizlaze iz plana rada HRK-a.

**Članak 28.**

### PREDSJEDNIK HRK

Predsjednika HRK-a bira Skupština nadpolovičnim brojem glasova prisutnih članova. Mandat predsjednika traje ( 4 ) četiri godine, uz mogućnost ponovnog izbora. Predsjednik HRK-a je ujedno i predsjednik Izvršnog odbora. Predsjednik za svoj rad odgovara Skupštini. Podnosi Skupštini pismeno izvješće o radu Izvršnog odbora HRK-a.

**Članak 29.**

Zadaci predsjednika HRK-a su :

* Predstavlja i zastupa HRK na temelju Statuta i općih akata HRK-a,
* Saziva i predsjedava sjednicama Izvršnog odbora i Skupštine HRK-a,
* Potpisuje akte koje donosi Izvršni odbor i Skupština HRK-a,
* Izdaje punomoć za zastupanje HRK-a ako to osobno nije u mogućnosti,
* Skrbi o izvršenju odluka tijela HRK-a,
* Obavlja i druge poslove utvrdjene ovim Statutom i drugim općim aktima HRK-a.

## NADZORNI ODBOR

**Članak 30.**

Nadzorni odbor je tijelo **HRK-a**, vrši kontrolu rada i poslovanja **HRK-a**, u skladu sa ovim Statutom i drugim normativnim aktima **HRK**-a.

**Članak 31.**

Nadzorni odbor broji ( 3 ) tri člana koji između sebe biraju predsjednika. Nadzorni odbor može donositi punovažne odluke većinom glasova svojih članova. Mandat članova Nadzornog odbora traja ( 4 ) četiri godine. Nadzorni odbor o svome radu podnosi pismeno izvješće Skupštini **HRK**-a. O radu Nadzornog odbora vodi se zapisnik.

**Članak 32.**

Ukoliko utvrdi nepravilnosti u radu i poslovanju **HRK-a**, Nadzorni odbor odmah izvješćuje predsjednika HRK i članove Izvršnog odbora, a ukoliko smatra za potrebno saziva i Izvanrednu Skupštinu **HRK-a**. Rukovodi Skupštinom do izbora tijela Skupštine.

## DISCIPLINSKA KOMISIJA

**Članak 33.**

Disciplinska komisija **HRK-a** je tijelo Skupštine **HRK-a**. Disciplinska komisija broji tri člana koji izmedju sebe biraju predsjednika.

**Članak 34.**

Disciplinska komisija **HRK-a** nadležna je za utvrđivanje i odlučivanje o disciplinskoj odgovornosti članova **HRK-a.**

**Članak 35.**

Disciplinska komisija može zasjedati i donositi punovažne odluke većinom glasova svojih članova. Bira ju skupština na mandat od ( 4 ) četiri godine.

**Članak 36.**

Disciplinski postupak pokrenuti će se protiv člana koji se ne pridržava odrednica ovoga statuta i Pravilnika o uzgoju Rottweilera. Pravilnika o načinu organiziranja kinoloških priredbi kao i svih ostalih važećih akata **HRK-a**.

**Članak 37.**

Svrha i cilj izricanja disciplinske mjere je sprečavanje svakog protuzakonitog i protustatutarnog djelovanja.

**Članak 38.**

Za utvrđeni i dokazani disciplinski prekršaj mogu se izreći mjere:

1. Opomena
2. Javna opomena
3. Opomena pred isključenje
4. Isključenje iz članstva

**Članak 39.**

Na odluku Disciplinske komisije može se podnijeti žalba. Žalba se podnosi u pismenom obliku u roku petnaest dana od dana kada je primljen pismeni otpravak odluke. Žalba se podnaša Izvršnom odboru **HRK-a** koji donosi drugostupanjsku odluku. Ukoliko se odluka Disciplinske komisije odnosi na člana Izvršnog odbora, žalba se podnosi u istom roku Skupštini.

**Članak 40.**

Izvršni odbor odnosno Skupština **HRK-a** na osnovu žalbe može odluku Disciplinske komisije potvrditi, preinačiti ili odbaciti.

### ORGANIZACIJA UZGOJA

**Članak 41.**

a.) Uzgoj rottweilera u HRK organiziran je po sekcijama, određen pravilnikom i obavezan je za članove HRK tj. članovi HRK prijave legla Hrvatskom kinološkom savezu, HKS-u, za pasminu rottweiler, ostvaruju isključivo preko HRK.

b.) Glavnog voditelja uzgoja HRK predlaže izvršni odbor a imenuje i razrješava Skupština.

Mandat glavnog voditelja uzgoja traje 4 godine

c.) Voditelja uzgoja u sekciji biraju članovi te sekcije a za svoj rad odgovoran je glavnom voditelju uzgoja i izvršnom odboru . Mandat voditelja uzgoja po sekcijama traje 4 godine.

**Članak 42.**

Glavni voditelj uzgoja za Rottweilere bira se prema kriterijima utvrdjenim ovim Statutom. Glavni voditelj uzgoja može postati osoba koja ispunjava slijedeće kriterije:

* da je uzgajač Rottweilera najmanje pet godina,
* da ima registriranu uzgajivačnicu kod Hrvatskog kinološkog saveza najmanje pet godina,

ili

* da je kinološki sudac za ocjenjivanje oblika Rottweilera najmanje pet godina

**Članak 43.**

Glavni voditelj uzgoja za Rottweilere za svoj rad neposredno odgovara skupštini **HRK**-a. Svake godine na godišnjoj skupštini podnosi izvješće o svom radu.

**Članak 44.**

Glavni voditelj uzgoja HRK-a ima dužnosti

- Vođenje uzgojne knjige

- Objedinjavanje svih podataka o mužjacima i ženkama koje se koriste u uzgoju

- Organizacija ZTP-a

- Koordinacija s voditeljima uzgoja po sekcijama

- Predlaganje pravilnika o uzgoju u dogovoru s ostalim voditeljima po sekcijama

- Na zahtjev članova koji su uzgajivači, pomoć u odabiru mužjaka za uzgoj

**IMOVINA I MATERIJALNO FINANCIJSKO POSLOVANJE**

**Članak 45.**

**HRK** je pravna osoba i ima svoj žiro račun.

**Članak 46.**

Materijalno financijsko poslovanje **HRK-a** vodi se i organizira u skladu s važećim propisima.

**Članak 47.**

Izvori prihoda **HRK-a** su:

* upisnina i članarina
* donacije
* svi ostali prihodi u skladu sa zakonom

**Članak 48.**

Nalogodavac za financijsko poslovanje **HRK-a** je predsjednik **HRK-a**.

**Članak 49.**

Imovinu **HRK-a** čine:

* pokretna imovina
* nepokretna imovina
* novčana sredstva

**Članak 50.**

O raspolaganju nekretninama odlučuje Skupština **HRK-a**. O raspolaganju pokretne imovine u vlasništvu HRK-a i novčanim sredstvima odlučuje Izvršni odbor **HRK-a**.

**Članak 51.**

Klub prestaje postojati u slučajevima predviđenim zakonom.

U slučaju prestanka postojanja Kluba preostala imovina će pripasti udruzi ili ustanovi ili zakladi koje imaju iste ili slične statutarne ciljeve, sukladno odluci Skupštine**.**

U slučaju prestanka postojanja temeljem odluke Skupštine, ista donosi odluku o prestanku postojanja Kluba dvotrećinskom većinom glasova od ukupnog broja članova Skupštine Kluba.

**Članak 52.**

Likvidatora HRK-a imenuje i opoziva Izvršni odbor HRK-a.Likvidator zastupa klub u postupku likvidacije te se otvaranjem likvidacijskog postupka upisuje u registar udruga kao osoba ovlaštena za zastupanje HRK-a do okončanja postupka likvidacije i brisanja HRK-a iz registra udruga.

**PRIJELAZNE I ZAVRŠNE ODREDBE**

**Članak 53.**

Za tumačenje ovoga statuta nadležan je Izvršni odbor **HRK-a**.

**Članak 54.**

Ovaj statut stupa na snagu danom usvajanja.

Velika Gorica, 21.02.2015.

Predsjednica **HRK-a**

HRVATSKI ROTTWEILER KLUB

10 000 ZAGREB, ILICA 61

**STATUT**

**HRVATSKOG ROTTWEILER KLUBA**

Velika Gorica, 21.02.2015.